钦定古今图书集成/理学汇编/字学典/第078卷 > 黄伯思东观馀论 > 《论张长史书》
## 钦定古今图书集成/理学汇编/字学典/第078卷 > 黄伯思东观馀论 > 《论张长史书》

始观张旭所书《千字文》至“母图”、“隶”、“散”等字，怪逸过甚。
好事者以长史喜狂书，故效其迹。及反复徐观，至“雁
门”、“云亭”、“愚蒙”、“瞻仰”等字，与后题月日，则雄隐轩举，槎
枿丝缕，千状万变，虽左驰右骛，而不离绳矩之内。犹
纵风鸢者翔戾于空，随风上下，而纶常在手；击剑者
交光飞刃，欻忽若神，而器不离身。驻目视之，若龙鸾
“飞腾，然后知其真长史书而不虚得名矣。世人观之
者，不知其所以好者在此，但视其怪奇，从而效之，失
其指矣。昔之圣人纵心而不逾规矩，妄行而蹈乎大
方，亦犹是也。”尝观《庄周书》，其自谓谬悠荒唐而无端
涯。然观其论，度数形名之际，大儒宗工有所不及，其
道之所以无为而无不为矣。於戏！观旭书尚其怪而
不知入规矩，读《庄子》知其放旷而不知其入律，皆非
二子之锺期也。